ΓΡΑΠΤΗ ΕΡΩΤΗΣΗ E-2538/98

υποβολή: Cristiana Muscardini (NI) προς το Συμβούλιο

(1 Σεπτεμβρίου 1998)

Θέμα: Συντάξεις και πολιτικοποίηση της ευρωπαïκής δημόσιας διοίκησης

Λαμβάνοντας υπόψη ότι η ανεξαρτησία της ευρωπαϊκής δημόσιας διοίκησης αποτελεί ένδειξη διαφάνειας και δημοκρατικότητας, και υπενθυμίζοντας ότι ο βασικός νόμος που την διέπει είναι ο κανονισμός υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού της Ευρωπαϊκής Κοινότητας η εφαρμογή του οποίου ρυθμίζεται πάντοτε από το Συμβούλιο, λόγος για τον οποίον κάθε απόφαση που λαμβάνεται από οιανδήποτε αρχή κοινοτικού οργάνου χωρίς τη συναίνεση του Συμβουλίου δεν έχει καμμία αξία, στερείται νομικής βάσεως και, κυρίως, παραβιάζει το πνεύμα του κανονισμού.

Ερωτάται το Συμβούλιο:

1. Προτίθεται να προβεί σε ουσιαστικό προγραμματισμό της σταδιοδρομίας των υπαλλήλων επί τη βάσει κριτηρίων διαφάνειας και δημοκρατικότητας;

2. Προτίθεται να προβεί στην άμεση πλήρωση των θέσεων υψηλού βαθμού που παραμένουν κενές στο οργανόγραμμα του Ευρωπαϊκού Κοινοβουλίου και να διασφαλίσει την τήρηση της αρχής να δίδεται προτεραιότητα στο προσωπικό του οργάνου που προκηρύσσει την πλήρωση κενής θέσεως ώστε να σταματήσουν οι διοργανικές προσλήψεις που δεν δικαιολογούνται μέχρι σήμερα;

3. Προτίθεται να αναλάβει κάθε πιθανή δαπάνη για τη συζητημένη αγορά ακινήτων στις Βρυξέλλες και το Στρασβούργο δεσμευόμενο κατ' αρχάς να εξασφαλίσει επαρκή κονδύλια για τις θέσεις του προϋπολογισμού που αφορούν το προσωπικό;

4. Προτίθεται να εγκαταλείψει την πρόταση για τη δημιουργία ταμείου για τη χρηματοδότηση των μελλοντικών συντάξεων, λαμβάνοντας υπόψη ότι ο κάθε υπάλληλος έχει συνεισφέρει σημαντικά για τη χρηματοδότηση της συντάξεώς του (8,25 % του μηνιαίου του μισθού) και ότι οι συμπληρωματικές εισφορές των κρατών μελών θα επαρκούσαν για τη διασφάλιση του συνταξιοδοτικού καθεστώτος χωρίς να υφίσταται κίνδυνος να περικοπούν οι θέσεις προϋπολογισμού που αφορούν τις συντάξεις;

Απάντηση

(22 Οκτωβρίου 1998)

Το Συμβούλιο υπενθυμίζει στην αξιότιμο κα Βουλευτή ότι, σύμφωνα με το άρθρο 24 της συνθήκης για τη θέσπιση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, ο κανονισμός υπηρεσιακής κατάστασης των υπαλλήλων καθώς και το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων εγκρίνεται από το Συμβούλιο, με ειδική πλειοψηφία, μετά από πρόταση της Επιτροπής και μετά από διαβούλευση με τα άλλα ενδιαφερόμενα όργανα.

Μέχρι σήμερα δεν έχει υποβληθεί στο Συμβούλιο ουδεμία πρόταση της Επιτροπής σχετικά με τη δημιουργία ταμείου χρηματοδότησης των συντάξεων, ούτε άλλη πρόταση τροποποίησης των διατάξεων που διέπουν τη σταδιοδρομία των υπαλλήλων.

Το Συμβούλιο διευκρινίζει ότι, σύμφωνα με τις διατάξεις του άρθρου 29 του κανονισμού υπηρεσιακής κατάστασης, η εφαρμογή των διατάξεων που προβλέπονται για την πλήρωση των κενών θέσεων σε ένα θεσμικό όργανο αποτελεί αρμοδιότητα της αρμόδιας για τους διορισμούς αρχής εκάστου οργάνου.

Οι δαπάνες που αναφέρονται στο σημείο 3 της ερώτησης της αξιότιμης κας Βουλευτή αφορούν το τμήμα Ι του γενικού προϋπολογισμού των Ευρωπαϊκών Κοινοτήτων και αναφέρονται στις αποφάσεις στο πλαίσιο του προϋπολογισμού που ελήφθησαν από το Ευρωπαϊκό Κοινοβούλιο εντός του πλαισίου της διοικητικής του αυτονομίας.